Trokdrywer langs pad aangeval, omgeryFoto ter illustrasie. (Foto: Unsplash) ŉ Vragmotorbestuurder is in ŉ kritieke toestand nadat hy Dinsdagaand langs die pad aangeval en toe deur ŉ motor omgery is. Die bestuurder het dié lot oorgekom nadat hy genoop was om langs die M13 in Durban-wes stil te hou. Shawn Herbst, woordvoerder van Netcare 911, sê die vragmotorbestuurder moes van dié KwaZulu-Natalse pad aftrek nadat hy meganiese uitdagings met sy voertuig ondervind het. “Terwyl hy ondersoek na die fout ingestel het, is hy deur ŉ aantal verdagtes aangeval wat hom in bosse ingewag het,” sê Herbst. “Tydens die struweling met die verdagtes is die bestuurder deur ŉ verbygaande motor getref.” Luidens berigte het die aanvallers voortgegaan om die man aan te rand terwyl hy bewusteloos in die pad gelê het. Eers toe talle motors by die ongelukstoneel stilgehou het, het die verdagtes op die vlug geslaan. Paramedici is kort voor 19:00 na die toneel ontbied, waar hulle die slagoffer in die pad aangetref het. “Paramedici het bevind dat die man in ŉ kritieke toestand is en hy is aan ŉ ventilator gekoppel,” sê Herbst. Die pasiënt is na ŉ naburige hospitaal geneem nadat hy op die toneel gestabiliseer is. Dit is nog nie duidelik wat die omvang van die slagoffer se beserings is nie. Maroela Media het ŉ navraag aan die polisie gestuur, maar wag nog op terugvoer oor moontlike verdagtes in die saak.